Σειρά επαφών Αναστασιάδη και Βενιζέλου στη Νέα Υόρκη
στα πλαίσια της 68ης συνόδου της Γενικής Συνέλευσης των ΗΕ
Στα πλαίσια της Γενικής Συνέλευσης του ΟΗΕ βρίσκεται στην Νέα Υόρκη ο πρόεδρος της Κυπριακής Δημοκρατίας κ. Αναστασιάδης. Πηγές προσκείμενες στην Κυπριακή κυβέρνηση ανέφεραν ότι σε σύντομη συνομιλία με τον κ. Αναστασιάδη τη Δευτέρα, ο Πρόεδρος των Ηνωμένων Πολιτειών, Μπαράκ Ομπάμα, τον ευχαρίστησε για την συμβολή της Κύπρου στην σταθερότητα και την ειρήνη στην περιοχή της Μέσης Ανατολής και της Ανατολικής Μεσογείου. Σύμφωνα με την ίδια πηγή, ο Μπάρακ Ομπάμα αναφέρθηκε στις προσπάθειες του κ. Αναστασιάδη για την επανέναρξη ενός ουσιαστικού διαλόγου με στόχο την βιώσιμη λύση του Κυπριακού Προβλήματος. Σε ανακοίνωση του γραφείου τύπου του ΟΗΕ σχετικά με την συνάντηση του Προέδρου της Κυπριακής Δημοκρατία με τον Γενικό Γραμματέα των Ηνωμένων Εθνών αναφέρεται μεταξύ άλλων ότι συζητήθηκαν οι προετοιμασίες για την επανέναρξη των διαπραγματεύσεων που στοχεύουν στην επίτευξη μιας συνολικής διευθέτησης στην Κύπρο. Αντηλλάγησαν απόψεις για την πρόοδο που σημειώθηκε στην προετοιμασία του εδάφους για την επανέναρξη των συνομιλιών, όπως και για τις εκκρεμείς προκλήσεις. Ο Γενικός Γραμματέας συνεχάρη τον Πρόεδρο Αναστασιάδη για τις σημαντικές του προσπάθειες με στόχο την αντιμετώπιση της οικονομικής και χρηματοπιστωτικής κρίσης στην Κυπριακή Δημοκρατία. Στην Νέα Υόρκη βρίσκεται επίσης και ο αντιπρόεδρος της κυβέρνησης και Υπουργός Εξωτερικών, Ευάγγελος Βενιζέλος, εκπροσωπώντας την Ελλάδα στις εργασίες της 68ης Συνόδου του Οργανισμού Ηνωμένων Εθνών. Κατά την διάρκεια της επίσκεψής του στην Νέα Υόρκη πρόκειται να πραγματοποιήσει σειρά επαφών με εκπροσώπους αντιπροσωπειών άλλων κρατών καθώς και με ομολόγους του. Ο έλληνας ΥΠΕΞ συμμετείχε στο καθιερωμένο γεύμα που παρέθεσε ο ΓΓ του ΟΗΕ Μπαν Κι-Μουν προς τιμήν των αντιπροσωπειών, αμέσως μετά την έναρξη των εργασιών της 68ης Συνόδου στην οποία μίλησαν ο ίδιος ο κ. Μπαν, η πρόεδρος της Βραζιλίας, Ντίλμα Ρούσεφ, ο Πρόεδρος των Ηνωμένων Πολιτειών, Μπαράκ Ομπάμα και ο Πρόεδρος της Τουρκίας Αμπντουλάχ Γκιουλ. Το πρόγραμμα του κ. Βενιζέλου περιλάμβανε μεταξύ άλλων επαφών και συναντήσεων, συμμετοχή στο πολιτικό φόρουμ Βιώσιμης Ανάπτυξης. Επίσης συνάντηση είχε με την ύπατη εκπρόσωπο της Ευρωπαϊκής Ένωσης για θέματα Εξωτερικής Πολιτικής και Ασφάλειας, Κάθριν Άστον, καθώς επίσης και με τον Αλβανό ομόλογό του, Ντιτμίρ Μπουσάτ. Το απόγευμα της Τρίτης μίλησε σε δεξίωση που διοργάνωσε το Γενικό Προξενείο της Ελλάδας στη Νέα Υόρκη με εκπροσώπους της οργανωμένης ομογένειας.